Pikemas perspektiivis peame oluliseks maakondliku omavalitsustasandi loomist, mille esindusorganiks on maavolikogu ja täitevorganiks maavanem.  Maavolikogu moodustamise eesmärk on paremini täita ühe omavalitsuse piire ületavaid omavalitsuslikke ülesandeid ja tagada kvaliteetsete avalike teenuste kättesaadavus (koolivõrk, jäätmemajandus, transport, tervishoid) maakonnatasandil. Maavolikogu juhindub oma tegevuses maakonna vajadustest ja arengueeldustest, et tagada maakonna kui terviku tasakaalustatud areng. Maavolikogu otsustab kõigi maakondlike omavalitsuslike ülesannete üle, mille loetelu sätestatakse seadusega. Maavolikogu valitakse otsestel  valimistel, mis kindlustab kõigi maakonna omavalitsusüksuste esindatuse maavolikogus.